b'\n_START_ARTICLE_\nAntanas Su\xc4\x8dila\n_START_SECTION_\nBiografija\n_START_PARAGRAPH_\nGim\xc4\x97 1917\xc2\xa0m. vasario m\xc4\x97n. 20 d. Panev\xc4\x97\xc5\xbeio apskr. Pu\xc5\xa1aloto vals\xc4\x8diaus Dikoni\xc5\xb3 kaime, 4 vaik\xc5\xb3 \xc5\xa1eimoje (kartu su broliu Jurgiu ir dviem seserimis\xc2\xa0\xe2\x80\x93 Anele ir Ona)._NEWLINE_Baig\xc4\x99s prad\xc5\xbeios mokykl\xc4\x85 ir gimnazij\xc4\x85, nuo 1936\xc2\xa0m. rudens studijavo Vytauto Did\xc5\xbeiojo universiteto Medicinos fakultete. 1939\xc2\xa0m. atliko vieneri\xc5\xb3 met\xc5\xb3 privalom\xc4\x85 karin\xc4\x99 tarnyb\xc4\x85, kuri\xc4\x85 baig\xc4\x99s t\xc4\x99s\xc4\x97 medicinos studijas. I\xc5\xa1laik\xc4\x99s valstybinius egzaminus ir atlik\xc4\x99s gydytojo praktik\xc4\x85, 1943\xc2\xa0m. dirbo Baisogaloje, o nuo 1944\xc2\xa0m. gegu\xc5\xbe\xc4\x97s m\xc4\x97n.\xc2\xa0\xe2\x80\x93 Panev\xc4\x97\xc5\xbeio ligonin\xc4\x97s chirurgijos skyriuje._NEWLINE_Nuo 1945 m. vasario 10 d. paskirtas \xc4\xaf Vilniaus \xe2\x80\x9eRaudonojo Kry\xc5\xbeiaus\xe2\x80\x9c ligonin\xc4\x97s (nuo 2002\xc2\xa0m. pervadinta \xc4\xaf Vilniaus Centro universitetin\xc4\x97 ligonin\xc4\x97, 2003\xe2\x80\x932013\xc2\xa0m.\xc2\xa0\xe2\x80\x93 Vilniaus universiteto ligonin\xc4\x97s Santari\xc5\xa1ki\xc5\xb3 klinik\xc5\xb3 Centro filialas) chirurgijos skyri\xc5\xb3._NEWLINE_Nuo 1946\xc2\xa0m. sausio m\xc4\x97n. 1d. tapo VU Medicinos fakulteto chirurgijos katedros asistentu. Dirbo pedagogin\xc4\xaf ir chirurgo darb\xc4\x85 \xe2\x80\x9eRaudonojo Kry\xc5\xbeiaus\xe2\x80\x9c chirurgijos skyriuje._NEWLINE_1946\xc2\xa0m.\xc2\xa0\xe2\x80\x93 1951\xc2\xa0m. papildomai dirbo ir kraujo perpylimo Vilniuje punkto, kuris buvo atidarytas chirurgijos skyriaus patalpose, ved\xc4\x97ju._NEWLINE_1954\xe2\x80\x931963\xc2\xa0m. papildomai dirbo ir Respublikinio tuberkulioz\xc4\x97s instituto chirurgijos skyriaus prad\xc5\xbeioje gydytoju, o v\xc4\x97liau ved\xc4\x97ju. Ten \xc4\xafdieg\xc4\x97 plau\xc4\x8di\xc5\xb3 rezekcijos operacijas plau\xc4\x8di\xc5\xb3 tuberkulioze sergantiems ligoniams._NEWLINE_Plau\xc4\x8di\xc5\xb3 chirurgijos temomis 1964\xc2\xa0m. apgyn\xc4\x97 medicinos daktaro disertacij\xc4\x85 ir 1973\xc2\xa0m. habilituoto daktaro disertacij\xc4\x85._NEWLINE_Nuo 1967\xc2\xa0m. docentas, nuo 1976\xc2\xa0m. profesorius._NEWLINE_1972\xe2\x80\x931988\xc2\xa0m. vadovavo Vilniaus universiteto medicinos fakulteto chirurgijos katedrai._NEWLINE_\xc5\xbdmona Ona Su\xc4\x8dilien\xc4\x97 (Pak\xc4\x97nait\xc4\x97)\xc2\xa0\xe2\x80\x93 med. sesuo, s\xc5\xabn\xc5\xabs Mykolas Su\xc4\x8dila ir Juozas Su\xc4\x8dila.\n_START_SECTION_\nMokslin\xc4\x97 veikla ir pasiekimai\n_START_PARAGRAPH_\nDirbdamas bendrosios chirurgijos klinikoje, kurioje reik\xc4\x97jo teikti chirurgin\xc4\x99 pagalb\xc4\x85 pilvo, gal\xc5\xabni\xc5\xb3, kaklo, galvos ligomis sergantiems bei traumos i\xc5\xa1tiktiems \xc5\xbemon\xc4\x97ms, specializavosi ir plau\xc4\x8di\xc5\xb3, \xc5\xa1irdies, stempl\xc4\x97s chirurgijoje. \xc4\xaedieg\xc4\x97 plau\xc4\x8di\xc5\xb3, stempl\xc4\x97s ir kai kurias \xc5\xa1irdies operacijas._NEWLINE_A.Su\xc4\x8dila buvo pirmasis Lietuvoje 1953\xc2\xa0m. padar\xc4\x99s perikardektomijos operacij\xc4\x85 d\xc4\x97l karcinozinio perikardito bei pirmasis Lietuvoje 1956\xc2\xa0m. zondavo \xc5\xa1ird\xc4\xaf. Jam vadovaujant buvo i\xc5\xa1ugdyti kr\xc5\xabtin\xc4\x97s chirurgai, dabar dirbantys Vilniaus universiteto ligonin\xc4\x97s Santari\xc5\xa1ki\xc5\xb3 klinik\xc5\xb3 Kr\xc5\xabtin\xc4\x97s l\xc4\x85stos skyriuje (R.Janilionis, A.Kybartas, V.Gruslys, A.\xc5\xbdilinskas) bei u\xc5\xbesienyje (V. Nekra\xc5\xa1as)._NEWLINE_Nuo 1958 met\xc5\xb3 prad\xc4\x97jo daryti mitralinio ir aortos vo\xc5\xbetuv\xc5\xb3 praplatinimo operacijas.\xc2\xa0_NEWLINE_Vienas ir su bendradarbiais para\xc5\xa1\xc4\x97 ir paskelb\xc4\x97 spaudoje knygas: Plau\xc4\x8di\xc5\xb3 patologija ir j\xc5\xb3 chirurginis gydymas\xe2\x80\x9c (Vilnius, 1977), \xe2\x80\x9eChirurgija\xe2\x80\x9c (su kt., Vilnius, 1984), \xe2\x80\x9e\xc5\xaamin\xc4\x97s chirurgin\xc4\x97s pilvo ligos\xe2\x80\x9c(Vilnius, 1987), \xe2\x80\x9eDeontologija chirurgijoje\xe2\x80\x9c (Vilnius, 1998). Be to, paskelb\xc4\x97 daugiau nei 190 mokslini\xc5\xb3 straipsni\xc5\xb3 bei santrauk\xc5\xb3.\n_START_SECTION_\nVisuomenin\xc4\x97 veikla\n_START_PARAGRAPH_\nVilniaus chirurg\xc5\xb3 mokslin\xc4\x97s draugijos narys, buvo jos pirmininkas. Lietuvos \xc5\xa1irdies ir kr\xc5\xabtin\xc4\x97s chirurg\xc5\xb3 mokslin\xc4\x97s draugijos narys, valdybos narys, garb\xc4\x97s narys. T\xc4\x97vyn\xc4\x97s s\xc4\x85jungos partijos ir jos Medik\xc5\xb3 klubo narys. Kra\xc5\xa1to apsaugos bi\xc4\x8diuli\xc5\xb3 klubo narys. Lietuvos asociacijos \xe2\x80\x9eKovos u\xc5\xbe \xc5\xbemogaus gyvyb\xc4\x99\xe2\x80\x9c atnaujintos Hipokrato priesaikos signataras. Lietuvi\xc5\xb3 katalik\xc5\xb3 mokslo akademijos narys.'